
ÚJ IVÓVÍZBEKÖTÉS KIÉPÍTÉSE, BEKÖTÉS ÁTHELYEZÉSE TÁJÉKOZTATÓ

A DRV Zrt. (továbbiakban Szolgáltató) a vízközmű szolgáltatást a 2011. évi CCIX. törvény (továbbiakban Törvény) és az 58/2013. (II.27) Korm. rendeletben (továbbiakban Rendelet) leírtak szerint végzi. Ha a bekötés nem a vízközmű-törzshálózati beruházás részeként, azzal egy időben valósul meg, a víziközmű-bekötővezeték megépítéséhez, áthelyezéséhez, átépítéséhez és megszüntetéséhez a vízközmű-szolgáltató hozzájárulása szükséges.
Ebben a kiadványban az új vízbekötések kiépítésének és a már meglévő vízbekötések áthelyezésének, átépítésének ügyintézéséről tájékoztatjuk. Az alábbiakban rövid áttekintést adunk, majd az ügymenet minden egyes lépését részletezzük. A leírásban hivatkozott nyomtatványok, tájékoztatók, csekkek beszerezhetők Ügyfélszolgálati helyeinken, vagy honlapunkról letölthetők. (www.drv.hu)

Az ügyintézés menetének rövid áttekintése

A víziközmű-törzshálózat mentén fekvő ingatlanoknak a víziközmű-hálózatba történő bekötését, ikresítését, mérősítését, áthelyezését vagy átépítését a felhasználó Igénybejelentés formájában kezdeményezheti Társaságunknál. Az igénybejelentés kézhezvételét követően a Rendeletben meghatározott határidőn belül a víziközmű-szolgáltató írásban tájékoztatja a bejelentőt arról, hogy az ivóvízbekötés engedélyezéséhez milyen további feladatokat és fizetési kötelezettségeket kell teljesítenie. A tájékoztatóban leírtak figyelembe vételével tervet kell készíttetnie szaktervezői jogosultsággal rendelkező tervezővel, amit ezután engedélyeztetésre kell benyújtania Társaságunkhoz. Amennyiben a terv engedélyezésre került, az üzemeltetői jóváhagyásban leírtak szerint kell eljárni. A részletes ügymenetről az alábbiakban olvashat. 

1. Felhasználói igénybejelentés

A víziközmű-hálózatba történő bekötést, ikresítést, mérősítést, áthelyezést vagy átépítést Igénybejelentéssel kell a szolgáltatónál kezdeményezni, melyre válaszul szolgáltató írásban tájékoztatja a bejelentőt arról, hogy az ivóvízbekötés engedélyezéséhez milyen további feladatokat és fizetési kötelezettségeket kell teljesítenie. Az Igénybejelentőre adott Szolgáltatói tájékoztatás birtokában indítható el a 2. pontban részletezett tervengedélyezési folyamat.
Az Igénybejelentéssel kapcsolatos teendőkről, tudnivalókról külön tájékoztatóban adunk részletes információkat!

2. Tervengedélyezés

Szaktervezői jogosultsággal rendelkező tervező által készített tervdokumentációt kell engedélyezésre benyújtania 3 példányban. Amennyiben az engedélyezési dokumentáció pdf. formátumban, elektronikusan is benyújtásra kerül az engedelyezes@drv.hu címre, úgy elegendő a tervet 2 nyomtatott példányban benyújtani. 
A tervdokumentáció papíron történő kézhezvételét követően a Rendeletben meghatározott határidőn belül a víziközmű-szolgáltató írásban tájékoztatja a kérelmezőt a terv jóváhagyásáról vagy hiánypótlást ír elő. 
A tervengedélyeztetést a kitöltött „Tervengedélyezés megrendelő formanyomtatvány” benyújtásával kezdeményezheti, melyhez a következő dokumentumokat kell csatolnia:
· A tervdokumentációt – a szolgáltatói adatszolgáltatás kontrollálása/pontosítása érdekében – a helyszínen elvégzett tervezői felmérés alapján szükséges elkészíteni, melynek megtörténtét a „Tervengedélyezés megrendelő formanyomtatvány” aláírásával a tervező elismeri.

· „Megrendelő ivóvíz, csatorna bekötés létesítésére” nyomtatványt (a nyomtatvány VII. pontját a helyi önkormányzat által le kell igazoltatni, amennyiben azt az Igénybejelentésre adott válaszunkban ezt jelezzük) A nem lakossági bekötés esetén az önkormányzati jóváhagyásban mindenképpen rögzíteni kell a megváltásra került ivóvíz mennyiséget.
· az 1 évnél nem régebbi, Felhasználói igénybejelentésre adott víziközmű-szolgáltatói tájékoztatást
· a tervdokumentációt, melynek kötelező részei a következők:
· földhivatali térképmásolat (60 napnál nem régebbi, nem szükséges hitelesnek lennie)
· földhivatali tulajdoni lap másolat (60 napnál nem régebbi, nem szükséges hitelesnek lennie) 
· amennyiben az Igénybejelentéshez benyújtott tulajdoni lap és térképmásolat a Tervengedélyezés benyújtásakor még 60 napnál nem régebbi, ezeket nem kell újból benyújtani
· nem lakossági felhasználó esetén a fordított adózásra vonatkozó nyilatkozat
· Műszaki leírás, amely tartalmazza:
· a kérelmező (tulajdonos) nevét, postai címét,
· az ingatlan - szükség esetén a létesítménnyel érintett szomszédos ingatlanok - helyének (utca, házszám) és helyrajzi számának a megjelölését,
· a vízszükséglet összeállítását műszaki irányelv alapján m3/napban kifejezve, a csúcsfogyasztási igény feltüntetésével, továbbá vízszükséglet indokolását,
· a létesítmények, berendezések rövid leírását, műszaki jellemzőit, vízvételi helyek számát,
· tervezői nyilatkozat a hatályos jogszabályok betartására vonatkozóan,
· az adott településen érintett egyéb közműszolgáltatókkal történt közműegyeztetések dokumentumait (e-közmű hitelesített közműnyilatkozat), előzetes közútkezelői hozzájárulásokat (kezelő szerint Önkormányzat vagy területileg illetékes Magyar Közút Nonprofit Zrt.), valamint a tulajdonosi nyilatkozatokat. Vasút érintettség esetén a MÁV Zrt. egyeztetési jegyzőkönyveken túl a tulajdonosi nyilatkozatot is csatolni szükséges.
· Helyszínrajz (1:200, 1:500 léptékben), feltüntetve:
· az érintett ingatlant, helyrajzi, illetve házszámát,
· a vezetékek nyomvonalát, átmérőjét, anyagát,
· az ivóvízhálózathoz tartozó nyomásfokozó és nyomáscsökkentő helyét,
· a vezetékkel, berendezésekkel érintett létesítményeket.
· Vízmérőhely építészeti, gépészeti terve 
· Nem lakossági vízhasználat esetén az ivóvízhálózathoz tartozó létesítmények és berendezések építészeti és gépészeti általános terve
· Bekötővezeték hossz-szelvény
· A bekötővezetékről hossz-szelvényt kell készíteni, a keresztező közművek és műtárgyak feltüntetésével. 
Nem kell a felhasználónak a bekötésre vonatkozó tervdokumentációt benyújtania, ha a törzshálózati ivóvízvezeték az ivóvízbekötéssel együtt épül ki és mindezeket (vízmérőakna szerelvényezést is) a kiviteli tervek és a geodéziai bemérés is tartalmazzák. Amennyiben nem lakossági felhasználó részére lesz a közműellátás biztosítása, a kiépített bekötővezetéket üzembe helyezni az ivóvízhálózathoz tartozó létesítmények és berendezések építészeti és gépészeti általános tervének benyújtása és jóváhagyása után lehet.
A fentiek szerint összeállított dokumentációt postai úton kell eljuttatni a DRV Zrt. megadott postacímére. 
A benyújtott megrendelésre a DRV Zrt. a jogszabályban meghatározott határidőn belül, írásban adja meg engedélyét, melyben leírja a további teendőket. Ha a terv nem felel meg az előírásoknak formai vagy műszaki okokból, úgy Társaságunk az engedély megadását a terv kiegészítéséhez kötheti. 

A Törvény 55/H. §. szerint mentes a víziközmű-fejlesztési hozzájárulás, az igénybejelentés elbírálásának díja, a tervegyeztetés, adategyeztetés vagy ennek megfelelő szolgáltatás díja, a kiszállási díj, az igényfelméréssel és az igénybejelentés feldolgozásával, elbírálásával kapcsolatban bármilyen tevékenység, szolgáltatás díja, továbbá rácsatlakozáskor a bekötési vízmérőóra költsége, a bekötési vízmérőóra felszerelésének díja és a nyomáspróba díja alól a legfeljebb 32 mm átmérőjű ivóvízvezeték és a legfeljebb 160 mm átmérőjű szennyvízvezeték bekötése.
A térítésmentesség nem vonatkozik a bekötés létesítésekor felmerülő további költségekre, melyet a felhasználónak a továbbiakban is a bekötés előtt kell megfizetni.
Tervengedélyezés díját a DRV Zrt. mindenkor hatályos árnyilvántartása tartalmazza, melyet honlapunkon, és személyes ügyfélszolgálati irodáinkban is megtekinthet.
(amennyiben a Törvényi térítésmentesség nem vonatkozik az ivóvízbekötésre)
A tervdokumentáció jóváhagyását követően - amennyiben a Törvényi mentesség nem vonatkozik a tervengedélyezés díjának fizetésére - a számlát a Tervengedélyezés megrendelő formanyomtatványon megadott számlázási címre küldjük, melyet utólag a számlán megadott határidőig kell rendezni.
Amennyiben egy átutalással több számlát egyenlít ki, a pontos könyvelés érdekében várjuk utalásrészletező levelét a szamlazokvk@nusz-zrt.hu e-mail címen.
A fizetendő összeget tartalmazó számla esetében kérjük, hogy a számla sorszámára szíveskedjen hivatkozni az átutalás közlemény rovatában.

3. Ivóvízbekötés előkészítése 

Az ivóvíz-bekötővezeték létesítésére, annak a már üzemeltetett ivóvíz-törzshálózatra való bekötésére Ön a víziközmű-szolgáltató helyett a kivitelezési jogosultsággal rendelkező vízszerelők nyilvántartásában szereplő személynek is megbízást adhat. Tájékoztatjuk, hogy a kivitelezési jogosultsággal rendelkező vízszerelők nyilvántartását a műszaki biztonsági hatóság vezeti.
Az ivóvízbekötést a DRV Zrt.-vel is elvégeztetheti.
A Társaságunk által ajánlott bekötési díjat csak a bekötési terv beérkezését követően – a műszaki tartalom ismeretében- tudjuk meghatározni és erről valamint a további teendőkről megrendelőnket a bekötési tervet jóváhagyó levelünkben fogjuk értesíteni.
A vízmérőakna kialakításának előírásai
A vízmérőhelyet az ingatlanoknak a bekötést lehetővé tevő az ivóvíz hálózatot magába foglaló közterület felé eső 1 méteres sávjában kell kialakítani. Úszótelkes, telekhatáron kialakított zártsorú beépítés esetén, vagy műszakilag indokolt esetben a vízmérőhely épületen belüli közös helyiségben, faliszekrényben, más megoldás hiányában közterületen is kialakítható. 
Közterületi elhelyezés esetén a vízmérőhelyet a víziközmű-szolgáltató – a közterületen a tulajdonosi jogokat gyakorló személy hozzájárulása alapján – állapítja meg. Közterületi vízmérőakna elhelyezés esetén a bekötési terv dokumentációjához a tulajdonos hozzájáruló nyilatkozatát is csatolni szükséges.
A vízmérőakna szükséges belmérete: 1,0 x 1,0 m, mélysége: 1,20 - 1,30 m, a csőátvezetés helyének vízzáró kiképzésével. Vízmérőaknának 1 m belső átmérőjű előre gyártott akna is alkalmazható, amennyiben a jogszabály szerinti alkalmazási engedéllyel vagy nemzeti műszaki értékeléssel (NME engedéllyel) rendelkezik. Az akna mérete tegye lehetővé a vízmérő és a szükséges szerelvények elhelyezését. Az akna a térszintből 5-10 cm-re kiemelkedjen. Amennyiben a várható legmagasabb talajvízszint az akna fenékszintjét meghaladja, az akna víz-záróságát biztosítani, továbbá a felúszás ellen védeni kell.
Már a tervezés során is figyelemmel kell lenni a vízmérőaknában elhelyezésre kerülő vízmérő, szerelvények és vezetékek megfelelő fagyvédelmére, illetve az akna csapadékvíz elleni védelmére. A vízmérőakna anyaga lehet beton, vasbeton, műanyag. A vízmérőakna belső felületét megfelelő szigeteléssel javasolt ellátni. A szigetelés az akna mennyezetére és az oldalfalakra is javasolt. A szigetelőanyag tekintetében fontos, hogy nedvesség hatására ne veszítsen szigetelőképességéből. A hőszigetelés mértéke mindenkor függ a külső hőmérséklet alakulásától.
Az akna oldalfalának és födémének statikai kialakítása a földnyomás, valamint a beépítés helyén várható legnagyobb terhelés hordására alkalmas legyen. Legkisebb terhelésként gyalogosokat mindig figyelembe kell venni.
A födém lebúvó nyílása olyan méretű legyen, hogy a szerelvényeket ki lehessen emelni Az aknafedlap egyik mérete sem lehet 60 cm-nél kisebb. Az aknafedlapnak a terheléshez igazodó teherbírásúnak kell lennie.
A gyalogos terhelésre a műanyag aknafedlapnak is alkalmasnak kell lennie. Közúti terhelés esetén csak öntöttvas fedlap használható. Az aknafedlap illeszkedését, megfelelő zárását biztosítani kell. Nem lehetnek hézagok, ahol a levegő az aknába áramolhat. 
A lebúvónyílást záró aknafedlapot szintén hőszigetelő anyaggal javasolt ellátni, annak résmentesen záródnia kell. Az aknába 30 cm-enként hágcsót kell beépíteni.
A vízmérőakna mérete a bekötő vezeték átmérőjének és szerelvényeinek függvényében változhat.
A Szolgáltató üzemeltetési (szolgáltatási) határa az ivóvíz bekötővezetéknek a felhasználó felőli végpontja vagy a víziközmű-szolgáltató által üzemeltetett törzshálózaton a közszolgáltatási szerződésben meghatározott hely, elágazási pont vagy végpont. Önálló vízmérő aknaként kialakított vízmérési helyen  a bekötési vízmérőt követően a vízmérési helyen beépített elzáró szerelvényig , ennek hiányában a bekötési vízmérőt követő 10 cm-es vezetékszakasz végéig terjed. Bekötési vízmérő hiányában vagy ha a bekötési vízmérőt nem önálló műtárgyként kialakított vízmérési helyen építették ki az ivóvíz törzshálózattól a közterület és az ingatlan határvonaláig húzódó vezetékszakasz végéig terjed.
Egyéb, a vízbekötésekre vonatkozó előírások
Egy felhasználási hely ellátására többi ivóvíz-bekötővezeték csak katasztrófavédelmi, vagy műszaki okból létesíthető. 
Több felhasználó közös bekötése esetén a nem lakossági felhasználók vízhasználatát külön ivóvíz mérővel kell mérni. Az ivóvíz-törzshálózathoz csatlakozó tűzoltásra szolgáló külön ivóvíz-bekötővezeték létesítéséhez a víziközmű-szolgáltató – a katasztrófavédelmi jogszabályok megtartásával – akkor köteles hozzájárulni, ha a tűzoltáshoz szükséges vízmennyiség a házi ivóvíz hálózatból, vagy a vízművel össze nem függő más vízvételi helyről nem szerezhető be. A tűzoltásra szolgáló bekötővezetékeket külön vízmérővel kell ellátni. A bekötési vízmérő utáni elzáró szerelvényt zárva kell tartani és az ingatlanon belüli egy vagy több tűzcsappal együttesen, azokat sodronnyal kell lezárni és ólomzárral kell ellátni. Az ólomzárat csak tűzveszély esetén vagy hatósági intézkedésre szabad eltávolítani, és erről a víziközmű-szolgáltatót 24 órán belül értesíteni kell. Amennyiben az értesítés telefonon történt, azt további 24 órán belül elektronikus levélben, vagy egyéb írásos úton is meg kell tenni. Az erre vonatkozó szabályozást a létesítmény tűzvédelmi szabályzatában rögzíteni szükséges, amely a felhasználó kötelezettsége.
Minden bekötővezetéket önálló bekötési vízmérővel kell ellátni, amelyet a Szolgáltató az üzembe helyezéskor bélyegzéssel, zárral lát el.
A felhasználási hely közműves ivóvízellátása érdekében szükséges vízelosztó, nyomásfokozó, nyomáscsökkentő, vagy megszakító berendezés létesítéséhez, illetve a katasztrófavédelmi célokat szolgáló külön ivóvíz-bekötővezeték létesítéséhez a víziközmű-szolgáltató hozzájárulása szükséges.
Az ivóvíz közműhálózatba bekapcsolt házi ivóvízhálózatot saját célú vízkivételi művel összekötni tilos. 
Amennyiben a helyszíni ellenőrzés során a hozzájárulásban foglaltaktól eltérő beépítés, vagy más, az üzembe helyezést akadályozó körülményt állapítanak meg, a víziközmű-szolgáltató az üzembe helyezést megtagadhatja, és azt a hozzájárulásban foglalt feltételek teljesítéséhez kötheti. A bekötővezetéket és a házi ivóvízhálózatot elektromos hálózat és berendezések, villámhárítók földelésére felhasználni nem szabad.
A nem lakossági felhasználó által kért bekötés megvalósításához, vagy a részére nyújtott víziközmű-szolgáltatás mennyiségének növeléséhez, illetve a minősége igényelt javításához – a Törvény által meghatározott menetességek kivételével – a víziközmű-szolgáltató részére víziközmű-fejlesztési hozzájárulást kell fizetni.

4. [bookmark: pr2]Bekötés díjának befizetése, időpont-egyeztetés 

Amennyiben a vízbekötés előkészítése (a vízmű törzshálózati rákötéstől az aknáig terjedő munkaárok elkészítése, az akna szakszerű kialakítása) megtörtént, küldje meg Társaságunk részére faxon, e-mailben, postai úton vagy beviheti személyesen is Ügyfélszolgálati irodánkba vagy Információs Pontunkra a bekötés kiépítés kalkulált díjának befizetéséről szóló igazolást, a víziközmű-fejlesztési hozzájárulásra vonatkozó megállapodás esetén, a megállapodás egy aláírt példányát, valamint az abban megállapított hozzájárulás összegének befizetéséről szóló igazolást.
Ezt követően hívja időpont egyeztetés céljából a DRV Zrt területileg illetékes üzemvezetőségét a bekötést jóváhagyó levelünkben megadott telefonszámon. 

Meghatalmazás: amennyiben a munkavégzésünk időpontjában nem tud személyesen az ingatlanon tartózkodni kérjük, hogy a képviseletében eljáró személynek írásos meghatalmazást biztosítson. Meghatalmazás nyomtatvány letölthető honlapunkon (www.drv.hu) az online ügyfélszolgálat menüpontban.


5. Bekötés kiépítése

Az előre leegyeztetett időpontban a DRV Zrt. munkatársai ingatlanán leellenőrzik, hogy a vízbekötés előkészítése és a vízmérőakna kiépítése a jóváhagyott tervnek és az előírásoknak megfelelően lett-e elvégezve. Amennyiben igen, elvégzik a vízbekötést, nem megfelelőség esetén viszont a szabálytalanságok javítása és új időpont egyeztetése szükséges, a kiszállás díját pedig a DRV Zrt. kiszámlázza Önnek. A bekötés kiépítéséhez felhasznált anyagokról és az elvégzett munkákról munkatársaink munkalapot készítenek. Amennyiben előre nem tervezhető többletköltségek merülnek fel, a végleges összegről Társaságunk számlát küld Önnek. Ezen felül a beépített vízmérő adatairól bizonylatot készítünk, amelyeket a későbbiekben rögzítünk informatikai rendszerünkben.

DRV Zrt. 
Postacím: 8601 Siófok, Pf. 59.
Telefon: 06 84 240 240
Fax: fax.kporta@drv.hu
Honlap: www.drv.hu

